Margaret Mead

Margaret Mead (16. joulukuuta 1901 Philadelphia – 15. marraskuuta 1978 New York) oli yhdysvaltalainen antropologi, joka on tunnettu aktiivisesta osallistumisestaan humanistisen antropologian leviämiseen.

Mead teki lukuisia tutkimusmatkoja Tyynenmeren eteläosan saarille ja kuvasi kirjoissaan sosiaalisten normien vaikutusta ihmisten, varsinkin murrosikäisten tyttöjen käyttäytymiseen.

Elämäkerta

Vuonna 1921 Mead pääsi opiskelemaan psykologiaa ja antropologiaa Columbian yliopistoon. Hän asettui Samoasaarille Polynesiaan Franz Boasin kehotuksesta 1925. Vuosina 1928–1929 hän vieraili Amiraliteettisaarilla.

Mead aloitti tutkimuksensa kolmessa uusiguinealaisessa yhteisössä vuonna 1931. Hänen vertaileva tutkimuksensa valmistui kaksi vuotta myöhemmin. Samana vuonna hän tapasi Chambuóulien-heimojen luona Gregory Batesonin, josta tuli myöhemmin hänen kolmas aviomiehensä.

Vuosina 1926–1928 Mead työskenteli Balilla. Hän palasi Uuteen-Guineaan  1938 ja asettui Latmuls-heimojen pariin aviomiehensä kanssa. Margaret Mead kuoli syöpään 76-vuotiaana 15. marraskuuta 1978.

 Paljastuneet virheelliset tutkimukset  

Uusiseelantilainen antropologi Derek Freeman on myöhemmin julkaissut teoksen The Fateful Hoaxing of Margaret Mead: A Historical Analysis of Her Samoan Research, jossa tämä osoittaa kuinka Meadin kirjoittama julkaisu Samoan saarten asukkaiden seksuaalisesta käytöksestä olikin vain asukkaiden vitsinä antamaa virheellistä tietoa Meadille. Mead ei ilmeisesti tajunnut, että hänen kustannuksellaan pilailtiin. Tapauksen noloutta lisäsi se, että Mead esitti kirjassaan hyvin voimakkaan väittämän, että Samoan saarten asukkailla ei olisi murrosikää kuten läntisillä ihmisillä. Toisaalta myös Freemanin esittämät väitteet ovat keränneet paljon kritiikkiä, sillä Freemanin on katsottu kuvanneen väärin Meadin tutkimuksia ja hänen esittämiään näkemyksiä. Yhdysvaltalainen antropologi Paul Shankman on käsitellyt vuonna 2009 julkaistussa kirjassaan The Trashing of Margaret Mead: Anatomy of an Anthropological Controversy Freemanin väitteitä ja todennut Meadia koskevien väitteiden olevan ”paljon melua tyhjästä”. Freeman ei ollut huomioinut kristinuskon tuloa saarelle ja sen kiristämää moraalista ilmapiiriä.

Martin Orans tutki vuonna 1996 Meadiltä jälkeen jääneitä muistiinpanoja ja totesi hänen olleen tietoinen tutkimusalueensa vitsailutavoista ja että hän oli päättänyt jo ennen tutkimuksen tekoa ”tutkimuslöytönä” esittämänsä tulokset. Näin ollen Orans toteaa, että Meadin työ voidaan tuomita rankimmalla mahdollisella kritiikillä, sillä ”se ei ole edes väärässä”.Orans 1996.

Mead myös tutki Chambri-nimisen kansan sukupuolirooleja ja väitti, että niissä miehet ovat alisteisessa asemassa naisille. Vuosina 1974–1975 Deborah Gewertz teki tutkimusta samalla alueella todeten, ettei mitään tällaista ollut koskaan ollut olemassakaan.Gewertz 1981. Myöhemmin monet yhteiskuntatieteilijät etsivät merkkejä entisistä tai nykyisistä yhteiskunnista, joissa miehet olisivat alisteisessa asemassa naisiin, mutta yhtäkään ei ole löytynyt.Bamberger 1974.

 Teokset 

 Coming of Age in Samoa (1928) 
 Growing Up in New Guinea (1930) 
 The Changing Culture of an Indian Tribe (1932)
 Sex and Temperament in Three Primitive Societies (1935) 

 Male and Female (1949)  

 New Lives for Old: Cultural Transformation in Manus, 1928-1953 (1956)
 People and Places (1959)
 Continuities in Cultural Evolution (1964)
 Culture and Commitment (1970) 
Ikäryhmien ristiriidat: sukupolvikuilun tutkimusta. Suom. Ulf E. Qvickström. Otava. Helsinki, 1971
 Blackberry Winter (1972) 

Lähteet

Margaret Mead kertoo elämästä yhteiskunnassa ilman sukupuoli-erottelua ja "primitiivisestä sodankäynnistä" (Internet Archive)
Pertti Töttö; Derek Freeman: totuuden torvi vai myyttien kutoja
 Gewertz, Deborah 1981. A Historical Reconsideration of Female Dominance amon the Chambri of Papua New Guinea. American Ethnologist 8
 Bamberger, Joan 1974. The Myth of Matriachy: why men rule in primitive society. Teoksessa: Women Culture and Society. Toim. Michelle Rosaldo ja Louise Lamphere. Standford: Standford University Press.
 Orans, Martin 1996 Not Even Wrong: Margaret Mead, Derek Freeman, and the Samoans.

Viitteet

Aiheesta muualla
Ylen elävä arkisto Margaret Meadin haastattelu
The Institute for Intercultural Studies - Meadin perustama etnografinen instituutti
Margaret Mead biography at IIS
Congressin kirjasto, Margaret Mead: Human Nature and the Power of Culture

Luokka:Yhdysvaltalaiset antropologit
Luokka:Vuonna 1901 syntyneet
Luokka:Vuonna 1978 kuolleet
Luokka:Seulonnan keskeiset artikkelit